ทำไมอนุมัติบัตรเครดิต...แต่ไม่อนุมัติสินเชื่อบ้าน
มีสุภาพบุรุษท่านหนึ่งสอบถามเข้ามาที่เครดิตบูโร ว่า เมื่อประมาณ 4 ปีก่อน เขาเคยมีประวัติค้างชำระค่างวด แต่ปัจจุบันปิดยอดชำระไปหมดแล้ว และไม่เคยทำธุรกรรมทางการเงินใดๆ ที่หมายถึงการขอสินเชื่ออีกเลยนับจากนั้น แต่เมื่อ 6 เดือนที่ผ่านมา ท่านอ้างว่าลองยื่นเอกสารทำบัตรเครดิตดู หรือก็คือการยื่นเรื่องขอมีบัตรเครดิตแหละครับ ไม่จำเป็นต้องอ้างว่าลองยื่นก็ได้ (อันนี้เป็นลักษณะที่เครดิตบูโรจะพบบ่อย ทั้งที่จะพูดความจริงไปก็ไม่ได้มีอะไรเสียหาย) ปรากฏว่าผ่านการอนุมัติได้รับวงเงิน 1 แสนบาท ต่อมาท่านผู้นี้อยากได้บ้าน จึงไปยื่นเรื่องขอกู้บ้าน แต่ธนาคารไม่อนุมัติ เลยมีข้อสงสัยว่าทำบัตรเครดิตผ่าน แต่เพราะเหตุใดจึงทำเรื่องกู้ซื้อบ้านไม่ผ่าน จึงได้สอบถามคนเดินเอกสาร ได้รับการบอกว่า ธนาคารตรวจสอบเจอประวัติการชำระไม่ดีในอดีต จึงถามเข้ามาที่เครดิตบูโรเพื่อทราบว่าเรื่องเป็นอย่างไรกันแน่ เพื่อความเข้าใจที่ถูกต้อง มีข้อแนะนำดังนี้ครับ
19 ต.ค. 2558

มีสุภาพบุรุษท่านหนึ่งสอบถามเข้ามาที่เครดิตบูโร ว่า เมื่อประมาณ 4 ปีก่อน เขาเคยมีประวัติค้างชำระค่างวด แต่ปัจจุบันปิดยอดชำระไปหมดแล้ว และไม่เคยทำธุรกรรมทางการเงินใดๆ ที่หมายถึงการขอสินเชื่ออีกเลยนับจากนั้น แต่เมื่อ 6 เดือนที่ผ่านมา ท่านอ้างว่าลองยื่นเอกสารทำบัตรเครดิตดู หรือก็คือการยื่นเรื่องขอมีบัตรเครดิตแหละครับ ไม่จำเป็นต้องอ้างว่าลองยื่นก็ได้ (อันนี้เป็นลักษณะที่เครดิตบูโรจะพบบ่อย ทั้งที่จะพูดความจริงไปก็ไม่ได้มีอะไรเสียหาย) ปรากฏว่าผ่านการอนุมัติได้รับวงเงิน 1 แสนบาท ต่อมาท่านผู้นี้อยากได้บ้าน จึงไปยื่นเรื่องขอกู้บ้าน แต่ธนาคารไม่อนุมัติ เลยมีข้อสงสัยว่าทำบัตรเครดิตผ่าน แต่เพราะเหตุใดจึงทำเรื่องกู้ซื้อบ้านไม่ผ่าน จึงได้สอบถามคนเดินเอกสาร ได้รับการบอกว่า ธนาคารตรวจสอบเจอประวัติการชำระไม่ดีในอดีต จึงถามเข้ามาที่เครดิตบูโรเพื่อทราบว่าเรื่องเป็นอย่างไรกันแน่ เพื่อความเข้าใจที่ถูกต้อง มีข้อแนะนำดังนี้ครับ
1.สินเชื่อที่ขอนั้นต่างกันครับ บัตรเครดิตกับสินเชื่อบ้านไม่เหมือนกัน ทั้งเงื่อนไข วงเงิน ระยะเวลา หลักประกัน เอามาเทียบไม่ได้
2.สถาบันที่ให้สินเชื่อเป็นคนละประเภท ระหว่างบริษัทบัตรเครดิตกับธนาคารต่างกันครับ เปรียบเหมือนวัดกับโรงพยาบาลต่างเป็นที่พึ่งของคนที่ตกทุกข์ได้ยาก แต่มีลักษณะการให้บริการ เงื่อนไข และกระบวนการรักษาที่แตกต่างกันครับ
3.หากมีประวัติค้างชำระ คือไม่ได้ทำตามสัญญา แล้วต่อมากลับมาจ่าย เราเรียกลักษณะนี้ว่า คนเคยค้าง ต่อมากลับมาชำระหนี้ปิดบัญชี ปัจจุบันมีสถานะเป็นปิดบัญชี กรณีนี้ท่านไม่ได้แจ้งรายละเอียดว่าปิดบัญชีไปเมื่อไร ดังนั้นหากได้ชำระหนี้ไปแล้ว นับแต่วันที่ปิดบัญชี เครดิตบูโรจะเก็บข้อมูลไว้ตามที่กฎหมายกำหนดในระยะเวลาไม่เกิน 3 ปี และจะแจ้งสถานะความเป็นหนี้ในเดือนสุดท้ายที่ชำระว่าปิดบัญชี ยอดหนี้เป็นศูนย์บาท  
4.การที่จะได้รับอนุมัติสินเชื่อหรือไม่นั้น ขึ้นอยู่กับหลักเกณฑ์การพิจารณาของแต่ละสถาบันการเงิน ซึ่งอาจแตกต่างกันไป ไม่เกี่ยวกับเครดิตบูโร ซึ่งไม่ได้มีส่วนในการพิจารณา ทั้งนี้สถาบันการเงินจะพิจารณาคุณสมบัติของลูกค้าตามเกณฑ์ที่สถาบันการเงินกำหนด เช่น รายได้ อาชีพ อายุงาน และประวัติการออม เครดิตบูโรเป็นเพียงข้อมูลส่วนหนึ่งในการนำไปประกอบการพิจารณาสินเชื่อเท่านั้น หากสถาบันการเงินทั้งสองแห่งพบว่าท่านเคยเป็นคนเคยค้าง แต่ต่อมาได้ชำระหนี้ปิดบัญชีแล้ว ก็ขึ้นอยู่กับสถาบันการเงินแต่ละแห่งว่าจะเข้มงวดในการอนุมัติสินเชื่อมากน้อยเพียงใด
5.กรณีของท่านผู้ถามรายนี้แจ้งว่าได้สอบถามกับคนเดินเอกสาร และบอกว่าธนาคารตรวจเจอประวัติการชำระไม่ดี เครดิตบูโรขอเรียนว่า ท่านควรจะถามผู้จัดการสาขาที่ท่านไปยื่นขอสินเชื่อ เปรียบเหมือนเราเอาลูกไปฝากเข้าโรงเรียน เมื่อไม่อนุมัติควรถามผู้อำนวยการ ไม่ใช่ไปถามภารโรงครับ มันจะไม่ได้คำตอบที่ถูกต้อง
6.ในกรณีที่สถาบันการเงินปฏิเสธสินเชื่อ หากท่านต้องการทราบเหตุผล สามารถติดต่อกับสาขา หรือเจ้าหน้าที่ที่ท่านติดต่อยื่นขอสินเชื่อโดยตรง และหากแจ้งว่าเป็นเหตุผลเพราะติดเครดิตบูโรแล้ว สถาบันการเงินนั้นต้องออกเป็นหนังสือแจ้งให้ทราบเท่านั้น กฎหมายเครดิตบูโรห้ามแจ้งด้วยวาจา เพราะหากไม่ออกหนังสือแจ้งแล้วอ้างว่าติดเครดิตบูโร จะมีโทษปรับ 3 แสนบาท และปรับอีกวันละ 1 หมื่นบาท จนกว่าจะออกเป็นหนังสือ และท่านสามารถนำหนังสือแจ้งปฏิเสธสินเชื่อจากสถาบันการเงินมายื่นคำขอตรวจสอบเครดิตบูโรของตัวเอง พร้อมกับบัตรประจำตัวประชาชนได้ที่ Call Center 02-643-1250 ในวันจันทร์-ศุกร์ เว้นวันหยุดนักขัตฤกษ์ เวลา 09.00-16.30 น.